به‌ڵام ئه‌م گه‌شبینیه‌ زۆری‌ نه‌خایاند و له‌ناكاو باوه‌زێكی‌ ژه‌هراوی‌و سوتێنه‌ر هه‌ڵیكردو كشتوكاڵی‌ فه‌وتان و گوڵه‌گه‌نمه‌كانی‌ پووكانه‌وه‌، پاشان سه‌رمایه‌كی‌ سه‌خت هات و بووه‌ هۆكاری‌ به‌ستنی‌ روباره‌كان،ئه‌مه‌ش سه‌ره‌تای‌ گرانیه‌كه‌و برسێتی‌ بوو،قونسڵی‌ فه‌ره‌نسا له‌ موسڵ ( مسیۆ سیۆفی‌) له‌ 23 ی‌ شوباتی‌ ساڵی‌ 1880 نامه‌یه‌ك بۆ حكومه‌ته‌كه‌ی‌ ده‌نوسێت كه‌ تێیدا هاتووه‌ " گرانیه‌كه‌ بوه‌ته‌ برسیه‌تی‌ راسته‌قینه‌،رۆژ به‌رۆژیش سه‌ختر ده‌بێت "گرانیه‌كه‌ ته‌نگی‌ به‌خه‌ڵكی‌ گونده‌كان هه‌ڵچنی‌ و بۆ ده‌ستكه‌وتنی‌ نانی‌ رۆژانه‌یان سه‌ردانی‌ شاره‌كانیان ده‌كرد،هێرشی‌ برسیه‌تی‌ له‌لادێكانه‌وه‌ بۆ شار بوه‌هۆكاری‌ بڵاووبونه‌وه‌ی‌ زیاتری‌ برسیه‌تی‌ و له‌ رۆژێكدا پێنج كه‌س له‌برسیه‌تیدا ده‌مردن،گرانیه‌كه‌ له‌ كه‌ركوك قورستر بوو وه‌ك له‌ موسڵ و به‌پێی‌ ئه‌و نامه‌یه‌ی‌ كه‌ مه‌ترانی‌ كلدانی‌ ئه‌م شاره‌ بۆ په‌تریاركی‌ خۆی‌ نوسیویه‌تی‌ كه‌ له‌م شاره‌دا رۆژانه‌ سی‌ كه‌س به‌هۆی‌ برسیه‌تیه‌وه‌ ده‌مرن.
